CELEX: C2006/074/14
Language: sk
Date: 2006-03-25 00:00:00
Title: Vec C-38/06: Žaloba podaná  24. januára 2006  Komisiou Európskych spoločenstiev proti Portugalskej republike

25.3.2006   
            
            
               SK
            
            
               Úradný vestník Európskej únie
            
            
               C 74/7
            
         Žaloba podaná 24. januára 2006 Komisiou Európskych spoločenstiev proti Portugalskej republike
   (Vec C-38/06)
   (2006/C 74/14)
   Jazyk konania: portugalčina
   Komisia Európskych spoločenstiev, v zastúpení: Günter Wilms a Margarida Afonso, splnomocnení zástupcovia, s adresou na doručovanie v Luxemburgu, podala 24. januára 2006 na Súdny dvor Európskych spoločenstiev žalobu proti Portugalskej republike.
   Žalobkyňa navrhuje, aby Súdny dvor:
   
               1.
            
            
               vyhlásil, že Portugalská republika si nesplnila povinnosti, ktoré jej vyplývajú z článkov 2, 9, 10 a 11 nariadenia č. 1552/89 (1), pokiaľ ide o obdobie od 1. januára 1998 do 30. mája 2000 vrátane, a počínajúc týmto dátumom povinnosti, ktoré jej vyplývajú z nariadenia č. 1150/2000 (2), tým, že odmietla vypočítať a dať Komisii k dispozícii vlastné zdroje dlhované z dovozu zariadenia a materiálu na výlučne vojenské použitie v období od 1. januára 1998 do 31. decembra 2002 vrátane a zaplatiť príslušné úroky z omeškania;
            
         
               2.
            
            
               zaviazal Portugalskú republiku nahradiť trovy konania.
            
         Žalobné dôvody a hlavné tvrdenia
   Komisia sa domnieva, že článok 296 ES nedovoľuje, aby členský štát oslobodil od cla dovozy vojenského materiálu, keďže vyberanie takéhoto cla nemožno považovať za ohrozenie základných záujmov bezpečnosti daného členského štátu.
   Keďže portugalské orgány neuviedli konkrétne argumenty, ktoré by odôvodňovali potrebu vyňatia z pôsobnosti colných predpisov z dôvodu zabezpečenia ochrany základných záujmov bezpečnosti štátu, Komisia je toho názoru, že portugalské orgány si nesplnili povinnosti, ktoré im vyplývajú z článku 26 ES, článku 20 Colného kódexu Spoločenstva (3) a následne zo Spoločného colného sadzobníka.
   Nie je možné tolerovať, aby si členský štát nesplnil svoje povinnosti vyplývajúce zo solidárneho spolufinancovania rozpočtu Spoločenstva a bránil sa potrebou nižších nákladov pri financovaní svojich vojenských výdavkov.
   V prípade porušenia stanovených noriem musia niesť z neho vyplývajúce ekonomické následky všetky členské štáty, keďže v takom prípade sa uplatní mechanizmus kompenzácie nedostatočných tradičných vlastných zdrojov a DPH prostredníctvom použitia príjmov z „HDP“. Dodržiavanie zásady riadneho finančného hospodárenia a rešpektovanie základných pojmov spravodlivosti a zodpovednosti zaväzujú členské štáty, ktoré spôsobili nižšiu disponibilitu vlastných zdrojov, než sa vyžaduje, aby individuálne prevzali zodpovednosť za následky, ktoré z toho vyplývajú pre rozpočet Spoločenstva, a aby preto zaplatili sumy, ktoré neboli v dôsledku uvedených porušení povinností zaplatené.
   Toto neplnenie povinností trvalo až do 31. decembra 2002, keďže nariadenie č. 150/2003 (4) sa uplatňuje od 1. januára 2003. Výlučne počínajúc týmto dátumom toto nariadenie umožňuje za stanovených podmienok odpustiť clo dlhované z dovozu určitých zbraní a vojenského zariadenia.
   Portugalské orgány mali vykonať zníženie cla v súlade s ustanoveniami Colného kódexu Spoločenstva týkajúcimi sa predmetných dovozov a mali tiež overiť a dať Komisii k dispozícii z nich vyplývajúce vlastné zdroje, v súlade s článkami 2, 9, 10 a 11 nariadenia č. 1552/89 a zodpovedajúcimi ustanoveniami nariadenia č. 1150/2000. Keďže boli porušené colné predpisy, musí byť Spoločenstvu priznaná suma, ktorá zodpovedá nezaplateným vlastným zdrojom. K tejto sume treba pripočítať úroky z omeškania stanovené v článku 11 nariadenia č. 1150/2000.
   
      (1)  Nariadenie Rady (ES, Euratom) č. 1552/89 z 29. mája 1989, ktorým sa vykonáva rozhodnutie 88/376/ES, Euratom o systéme vlastných zdrojov spoločenstiev [neoficiálny preklad] (Ú. v. ES L 130, s. 1).
   
      (2)  Nariadenie Rady (ES, Euratom) č. 1150/2000 z 22. mája 2000, ktorým sa vykonáva rozhodnutie 94/728/ES, Euratom o systéme vlastných zdrojov spoločenstiev (Ú. v. ES L 130, s. 1; Mim. vyd. 01/003, s. 169).
   
      (3)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Ú. v. ES L 302, s. 1; Mim. vyd. 02/004, s. 307).
   
      (4)  Nariadenie Rady (ES) č. 150/2003 z 21. januára 2003, ktorým sa odpúšťajú dovozné clá na určité zbrane a vojenské zariadenia (Ú. v. ES L 25, s. 1; Mim. vyd. 02/013, s. 15).